**Informatīvais ziņojums**

**par Latvijas Republikas nostāju Eiropas Savienības Konkurētspējas ministru padomes 2014.gada 26.maija sanāksmē izskatāmajos jautājumos**

**1. Konkurētspējas ministru padomes sanāksmes darba kārtība**

2014.gada 26.maijā Briselē notiks Eiropas Savienības (turpmāk – ES) Konkurētspējas ministru padomes sanāksme (turpmāk – sanāksme). Paredzams, ka sanāksmes gaitā tiks izskatīti šādi Ekonomikas ministrijas (turpmāk - EM), Tieslietu ministrijas (turpmāk - TM), Satiksmes ministrijas (turpmāk - SM) un Finanšu ministrijas (turpmāk - FM) kompetencē esoši jautājumi:

* 1. **Priekšlikums – Eiropas Parlamenta un Padomes direktīva par neizpaužamas zinātības un uzņēmējdarbības informācijas (komercnoslēpumu) aizsardzību pret nelikumīgu iegūšanu, izmantošanu un izpaušanu** *(TM kompetence – sagatavota pozīcija)*

*-vispārēja pieeja*

Priekšlikums Eiropas Parlamenta un Padomes Direktīvai par neizpaužamas zinātības un uzņēmējdarbības informācijas (komercnoslēpumu) aizsardzību pret nelikumīgu iegūšanu, izmantošanu un izpaušanu (turpmāk – Komercnoslēpumu direktīva) ir izstrādāts lai uzlabotu nosacījumus novatoriskai uzņēmējdarbībai visā ES, tādējādi samazinot tiesiskās aizsardzības sadrumstalotību ES, ko veido atšķirības ES dalībvalstu komercnoslēpumu aizsardzības jomā, kā arī veicinot inovāciju, lai uzlabotu komercnoslēpuma tiesisko aizsardzību pret piesavināšanos visā iekšējā tirgū. Komercnoslēpumu direktīvai ir civiltiesisks raksturs un tā neskar krimināltiesisko regulējumu.

Komercnoslēpumu direktīvas regulējums veidots, pārņemot Eiropas Parlamenta un Padomes Direktīvā 2004/48 EK par intelektuālā īpašuma tiesību piemērošanu, kā arī Līgumā par ar tirdzniecību saistītajām intelektuālā īpašuma tiesībām ietverto regulējumu.

Komercnoslēpumu direktīva:

1. paredz noteikumus par aizsardzību pret komercnoslēpumu nelikumīgu iegūšanu, izpaušanu un izmantošanu;
2. noteic „komercnoslēpuma”, „komercnoslēpuma turētāja”, „pārkāpēja”, „pārkāpuma preču” definīcijas;
3. noteic kas ir komercnoslēpuma likumīga un nelikumīga iegūšana, izmantošana un izpaušana;
4. paredz pasākumus, procedūras un aizsardzības līdzekļus attiecībā uz komercnoslēpumu nelikumīgu iegūšanu, izpaušanu un izmantošanu;
5. noteic sankcijas par komercnoslēpuma nelikumīgu iegūšanu, izpaušanu un izmantošanu;
6. noteic ziņošanas noteikumus par Komercnoslēpuma direktīvas ieviešanu un nobeiguma noteikumus.

**Latvijas pozīcija:**

Latvija atbalsta nepieciešamību nodrošināt vienlīdzīgu komercnoslēpumu aizsardzības līmeni visā Eiropas Savienībā, tādējādi novēršot iekšējā tirgus sadrumstalotību attiecībā uz komercnoslēpuma nelikumīgu iegūšanu, izmantošanu vai izpaušanu un izsaka pateicību Eiropas Komisijai (turpmāk - EK), kā arī Grieķijas prezidentūrai (turpmāk - Prezidentūra) par ieguldīto darbu priekšlikuma izstrādē par Komercnoslēpuma direktīvu, kā arī tā precizēšanā.

Latvija kopumā atbalsta kompromisa variantu un atbalsta vispārējās pieejas apstiprināšanu 26.maija Konkurētspējas ministru padomes sanāksmē, kā arī trialoga uzsākšanu, lai panāktu vienošanos par direktīvu 1.lasījumā.

Latvijas īpašās intereses Komercnoslēpumu direktīvas ietvaros ir šādas:

1) skaidras un saprotamas tiesību normas, kuras vienveidīgi tiks piemērotas praksē visās dalībvalstīs;

2) vienotas konsekventas terminoloģijas lietošana, kas nodrošinās vienotu interpretāciju, piemērojot direktīvu praksē;

3) minimālais harmonizācijas līmenis direktīvā, kas ļauj dalībvalstīm iespēju noteikt stingrāku regulējumu nacionālajos tiesību aktos.

* 1. **Eiropas preču zīmju sistēmas pārskatīšana** *(TM kompetence)*

1. *Priekšlikums – Eiropas Parlamenta u Padomes Regula, ar ko groza Padomes Regulu (EK) Nr. 207/2009 par Kopienas preču zīmi*
2. *Priekšlikums – Eiropas Parlamenta un Padomes Direktīva, ar ko tuvina dalībvalstu tiesību aktus attiecībā uz preču zīmēm (Pārstrādāta redakcija)*

*–progresa ziņojums*

EKpriekšlikuma Eiropas Parlamenta un Padomes Direktīvai, ar ko tuvina dalībvalstu tiesību aktus attiecībā uz preču zīmēm (turpmāk – direktīva) un EK priekšlikuma Eiropas Parlamenta un Padomes Regulai, ar ko groza Padomes regulu (EK) Nr.207/2009 par Kopienas preču zīmi (turpmāk – regula), mērķis ir veicināt inovāciju un ekonomikas izaugsmi, padarot preču zīmju reģistrācijas sistēmas uzņēmumiem pieejamākas un efektīvākas visā ES, risinot jautājumus par zemākām izmaksām un mazāku sarežģītību, procedūru tuvināšanu, precizēšanu un paātrināšanu, lielāku paredzamību un juridisko noteiktību.

Atbilstoši pašreizējam tiesiskajam regulējumam preču zīmju reģistrēšanas sistēmu īpatnības, procedūras detaļas un efektivitāte dažādās Eiropas Savienības dalībvalstīs var atšķirties, tādējādi radot šķēršļus to pieejamībai un kvalitātei. Līdz ar direktīvas un regulas pieņemšanu ir paredzēts mazināt preču zīmju reģistrēšanas sistēmu sarežģītību, precizējot procedūras, uzlabojot juridisko noteiktību un paredzamību, un tādējādi radot mūsdienīgu, konsekventu un visaptverošu mehānismu preču zīmju aizsardzībai.

**Latvijas pozīcija:[[1]](#footnote-1)**

Ņemot vērā nepieciešamību izveidot vienotu, labāk saskaņotu preču zīmju aizsardzības regulējumu, Latvija konceptuāli atbalsta direktīvas un regulas priekšlikumu pārstrādātās redakcijas, jo:

1. ar pārstrādāto direktīvas priekšlikuma redakciju ir palielināta juridiskā noteiktība un izskaidrotas preču zīmju tiesības attiecībā uz to apjomu un ierobežojumiem;
2. tiek sekmēta uz brīvprātības pamatiem balstīta sadarbība starp dalībvalstu preču zīmju reģistrācijas iestādēm un Iekšējā tirgus saskaņošanas biroju (ITSB), lai veicinātu prakses konverģenci un kopīgu instrumentu izstrādi, nosakot juridisko pamatu šādai sadarbībai valstu preču zīmju tiesību aktu un procedūru lielākas tuvināšanas nolūkā tās tiktu padarītas saskanīgākas ar Kopienas preču zīmju sistēmu, pievienojot būtiskus papildu noteikumus, kā arī ieviešot svarīgus procesuālus noteikumus;
3. pārstrādātajā regulas priekšlikuma redakcijāir dzēsti pilnīgi visipilnvarojumi EK pieņemt deleģētos aktus;
4. ar pārstrādāto regulas priekšlikuma redakciju tiktu nodrošināts, ka ITSB iekasētais finansējums novirzāms ITSB un nozares attīstībai, nevis ES kopējā budžetā, kā tas ir paredzēts Eiropas Komisijas priekšlikumā;
5. tiek vienkāršotas Eiropas preču zīmju pieteikšanas un reģistrēšanas procedūras, nosakot preču zīmes pieteikuma maksas piemērošanu par katru preču/pakalpojumu klasi, vienlaikus paredzot papildu maksu par katru nākamo klasi.

Vienlaikus, Latvijas prioritāte reformas ietvaros ir saglabāt nacionālo preču zīmju konkurētspēju salīdzinājumā ar ES preču zīmi, nodrošinot to uzņēmumu interešu aizsardzību, kuriem nav nepieciešamības savas preču zīmes aizsargāt ES līmenī, bet kuri ir ieinteresēti nacionālā līmeņa aizsardzībā.

* 1. **Priekšlikums – Eiropas Parlamenta un Padomes Direktīva par kompleksiem ceļojumiem un atbalstītiem ceļojumu pakalpojumiem, ar ko groza Regulu (EK) Nr. 2006/2004, Direktīvu 2011/83/ES un atceļ Padomes Direktīvu 90/314/EEK** *(EM kompetence)*

*–progresa ziņojums*

Sanāksmē tiks skatīts Prezidentūras sagatavotais progresa ziņojums par Priekšlikuma Eiropas Parlamenta un Padomes direktīvai par kompleksiem ceļojumiem un atbalstītiem ceļojumu pakalpojumiem, ar ko groza Regulu (EK) Nr. 2006/2004, Direktīvu 2011/83/ES un atceļ Padomes Direktīvu 90/314/EEK virzību. Jautājums ir informatīva rakstura un sanāksmē diskusijas nav plānotas.

Būtiskākie un strīdīgākie jautājumi, kas identificēti Prezidentūras progresa ziņojumā ir harmonizācijas līmenis, priekšlikuma aptvērums un definīcijas, kā arī aizsardzība maksātnespējas gadījumā. Papildus viens no svarīgākajiem jautājumiem, kur dalībvalstu viedokļi dalās, ir arī norma par atbildības noteikšanu kompleksā pakalpojuma sniegšanas gadījumā (11.pants). Līdz šim jautājums virzījies ļoti lēni un projekts ir agrīnā stadijā, t.i. Prezidentūra pabeidza pirmo EK oriģinālā priekšlikuma caurskatīšanu ekspertu darba grupas līmenī un vēl nav sagatavots pirmais kompromisa piedāvājums. Kopumā dalībvalstis atbalsta direktīvas projektu un tā mērķi, vienlaikus viedokļi būtiski atšķiras, jo īpaši pie iepriekšminētajiem svarīgākajiem jautājumiem. Savukārt Eiropas Parlaments š.g. 12.martā ir nobalsojis par savu pozīciju 1.lasījumā.

**Latvijas nostāja:[[2]](#footnote-2)**

Latvija kopumā atbalsta direktīvas projektu, kas paredz uzlabot iekšējā tirgus darbību un sasniegt augstu patērētāju aizsardzības līmeni, tuvinot noteikumus par kompleksajiem ceļojumiem un citām tūrisma pakalpojumu kombinācijām.

Latvija cer uz ātrāku projekta izskatīšanas gaitu turpmāk un uz vienošanās panākšanu Itālijas prezidentūras laikā. Tomēr, ja tas neizdodas, Latvija būs gatava pabeigt diskusijas Latvijas prezidentūras laikā.

Latvijas pozīcija par būtiskākajiem jautājumiem:

- Latvija atbalsta EK pieeju par iespējami augstu harmonizācijas līmeni, kas nodrošina labāku iekšējā tirgus darbību, un vienlaikus augstu aizsardzību un skaidrību patērētājiem.

- Latvija piesardzīgi vērtē 15.panta regulējumu par valsts pienākumu nodrošināt ceļotāju iemaksātās naudas atmaksāšanu ceļojuma pakalpojumu sniedzēja maksātnespējas gadījumā.

- Latvija uzskata, ka direktīvas aptvērums un definīcijas jāpadara skaidrākas un nepārprotamas, lai patērētājiem un uzņēmumiem nodrošinātu skaidrību par to tiesībām un pienākumiem atšķirīgu pakalpojumu gadījumos.

- Latvija konceptuāli atbalsta 11.panta noteikumu, nosakot, ka organizators ir atbildīgs par to, lai pakalpojums tiktu izpildīts atbilstoši līguma noteikumiem. Vienlaikus Latvija pieļauj, ka atsevišķos gadījumos būtu nepieciešams risināt jautājumu arī par mazumtirgotāja zināmu atbildību un nepieciešamību uzņemties kādas finanšu garantijas .

Ņemot vērā, ka Prezidentūra vēl nav sagatavojusi pirmo kompromisa piedāvājumu, aktuāla ir Latvijas sākotnējā pozīcija.

* 1. **Priekšlikums - Eiropas Parlamenta un Padomes Regula par tipa apstiprinājuma prasībām eCall transportlīdzekļa sistēmas izveidošanai un par grozījumiem Direktīvā 2007/46/EK***(SM kompetence)*

*–vispārēja pieeja*

Sanāksmē plānots vienoties par vispārējo pieeju par priekšlikumu Eiropas Parlamenta un Padomes Regulai par tipa apstiprinājuma prasībām eCall transportlīdzekļa sistēmas izveidošanai un par grozījumiem Direktīvā 2007/46/EK (turpmāk - Priekšlikums), kurš paredz nosacījumus attiecībā uz transportlīdzeklī iebūvētās eCall sistēmas ieviešanas tipa apstiprinājuma prasībām. Priekšlikums paredz, ka jauna veida vieglie automobiļi un vieglie kravas automobiļi (M1 un N1 kategorijas transportlīdzekļi) tiks konstruēti tā, lai nodrošinātu to, ka pēc smaga negadījuma avārijas izsaukums (eCall) uz numuru 112 notiek automātiski. Turklāt, tas paredz, ka jānodrošina iespēja veikt arī manuālus zvanus neatliekamās palīdzības dienestiem uz numuru 112. Ņemot vērā šajā pakalpojumā izmantotās informācijas veidu, priekšlikumā iekļauti arī privātuma un datu aizsardzības nosacījumi.

**Latvijas pozīcija:[[3]](#footnote-3)**

Latvija atbalsta vispārējās pieejas apstiprināšanu, jo Regulas projekts paredz ieviest EK mehānisko transportlīdzekļu tipa apstiprinājuma sistēmā prasību par aprīkošanu ar eCall transportlīdzekļa sistēmu, vienlaikus veicinot vispārējo ceļu satiksmes drošību.

**1.5. Citi jautājumi - Iekšējais tirgus un rūpniecība**

1. **Vienota spēka Eiropas patents un Vienotā patentu tiesa** *(TM kompetence)*

*-Prezidentvalsts sniegta informācija*

Ar mērķi stiprināt pastāvošo Eiropas patenta sistēmu, lai izveidotu vienotu patentaizsardzības sistēmu ES, 2009.gada decembrī ES dalībvalstis vienojās par patentu sistēmas uzlabošanu, tajā skaitā arī par ES patenta galvenajām iezīmēm, izņemot tulkošanas kārtību. Dalībvalstis atzina, ka šajā jautājumā ir nepieciešama jauna regula. 2010.gada jūlijā iesniedza priekšlikumu par ES patenta tulkošanas kārtību. Tomēr vienošanās par piemērojamo tulkošanas kārtību netika panākta. 2010.gada decembrī tika secināts, ka pastāv nepārvaramas grūtības, kuras neļauj ieviest šo režīmu saprātīgā laika periodā. 2010.gada 14.decembrī pēc 12 dalībvalstu pieprasījuma EK ierosināja izveidot ciešāku sadarbību vienotas patentaizsardzības jomā. Pēc EK lēmuma arī citas 13 dalībvalstis iesniedza savus lūgumus pievienoties ciešākajai sadarbībai (vienotās patentu aizsardzības izveidē šobrīd nepiedalās Spānija un Itālija). Tā rezultātā 2012.gada 17.decembrī tika pieņemtas divas regulas: 1) Eiropas Parlamenta un Padomes regula (ES) Nr. 1257/2012, ar ko īsteno ciešāku sadarbību attiecībā uz vienotās patentaizsardzības izveidi; 2) Eiropas Parlamenta un Padomes regula (ES) Nr. 1260/2012 , ar ko īsteno ciešāku sadarbību attiecībā uz vienotas patentaizsardzības izveidi, ciktāl tas attiecas uz piemērojamo tulkošanas kārtību (turpmāk – regulas).

Lai varētu sākt piemērot minētās regulas, ir jāpiepildās nosacījumam – spēkā jāstājas starptautiskajam līgumam „Vienotās Patentu tiesas izveides nolīgums” (turpmāk – līgums), kuru Vienotās Patentu tiesas izveidei 2013.gada 19.februārī parakstīja visas līgumslēdzējvalstis (25 ES dalībvalstis, izņemot Spāniju un Itāliju), tai skaitā Latvija. Līgums stāsies spēkā, kad to būs ratificējušas vismaz 13 dalībvalstis (ieskaitot trīs valstis ar lielāko spēkā esošo Eiropas patentu skaitu – Francija, Vācija un Apvienotā Karaliste). Šobrīd līgumu ratificējušas ir Austrija, Malta un Francija.

Līgums un Regulas veido vienotu paketi, kurai ir četri galvenie elementi:

* tie izveido Vienotā spēka Eiropas patentu ar vienoto aizsardzību iesaistīto 25 ES dalībvalstu teritorijā;
* Vienotā spēka Eiropas patents būs pieejams „vienas pieturas aģentūrā”, jo to centralizēti piešķirs Eiropas Patentu iestāde un tam nebūs nepieciešama turpmāka apstiprināšana katrā dalībvalstī;
* tā iesaistītajām dalībvalstīm izveidos vienotu un specializētu tiesvedību patentu jautājumos, tādā veidā novēršot nepieciešamību dublēt tiesvedības procesus dažādās iesaistīto dalībvalstu tiesās un vairojot juridisko noteiktību. Tiks novērsts risks, ka vairākos paralēli noritošos tiesas procesos var tikt pieņemti atšķirīgi lēmumi;
* pateicoties mašīntulkošanas pakalpojumiem, kuri bez maksas būs pieejami tiešsaistē, tiks nodrošināta patentu informācijas izplatīšana visās ES valodās.

1. **„Frontrunners” iniciatīva: Strādāt kopā, lai uzlabotu iekšējo tirgu** *(EM kompetence)*

*-Zviedrijas, Dānijas, Apvienotās Karalistes, Nīderlandes, Īrijas, Čehijas Republikas, Igaunijas un Lietuvas delegāciju sniegta informācija*

Sanāksmē tiks skatīts jautājums par ES dalībvalstu *frontrunners* iniciatīvu, lai turpinātu attīstīt ES Vienoto tirgu un veicinātu brīvu preču, pakalpojumu, kapitāla un personu kustību. Iniciatīvas rāda, ka Vienotā tirgus stiprināšanā ir iespējams panākt progresu ne tikai ar normatīvo aktu izmaiņām, bet arī dalībvalstīm strādājot kopā un informējot par labo praksi un pieredzi, lai nodrošinātu, ka tirgus barjeras tiek atceltas un noteikumi darbotos arī praksē.

Iniciatīvas mērķis ir risināt konkrētas problēmas, ar kurām sastopas uzņēmēji un patērētāji ES Vienotajā tirgū, izmantojot tādas metodes kā sadarbība un labās prakses apmaiņa. Pašreizējā stadijā dalībvalstis kopīgi darbojas tādās svarīgās jomās kā:

* Vienotā tirgus centru izveide, lai uzņēmējiem vienuviet būtu pieejami visa palīdzība un informācija par ES Vienoto tirgu, tādējādi atvieglojot preču un pakalpojumu eksportu. Vienotā tirgus centrā būtu pieejami arī SOLVIT pakalpojumi, kas palīdz risināt uzņēmēju un iedzīvotāju problēmas ES Vienotajā tirgū.;[[4]](#footnote-4)[1]
* Vienoto kontaktpunktu attīstīšana pakalpojumu jomā, kuros uzņēmēji var veikt visas nepieciešamās formalitātes, lai darbotos pakalpojumu jomā, t.sk. citā dalībvalstī;[[5]](#footnote-5)[2]
* Profesionālo kvalifikāciju atzīšana, lai mazinātu barjeras profesionālās kvalifikācijas atzīšanas procesā citās dalībvalstīs;
* Augstākā līmeņa domēnu vārdu piešķiršanas sistēma, veicot analīzi par šķēršļiem augstākā līmeņa domēnu vārdu reģistrēšanas procesā. Tādējādi tiktu veicināta pārrobežu e-komercijas attīstība un mazināti šķēršļi.

Šo iniciatīvu ilgtermiņa mērķis ir veicināt uzņēmēju un patērētāju piekļuvi jaunam tirgum un jauniem produktiem ES Vienotajā tirgū.

**Latvijas nostāja:**

Latvija ir paudusi savu atbalstu šai iniciatīvai un ir to 10 dalībvalstu vidū, kas ir pieteikusi šī jautājuma izskatīšanu sanāksmē. Latvija uzskata *frontrunners* iniciatīvu par labu dalībvalstu iniciatīvas piemēru un saredz iespēju aicināt arī citas dalībvalstis tai pievienoties. Latvija uzskata, ka *frontrunners* iniciatīvas varētu veicināt ES normatīvo aktu savlaicīgu un optimālu ieviešanu, kā arī, veiksmīgi attīstoties, varētu mazināt nepieciešamību pēc jauna ES regulējuma.

1. **Jaunākā informācija par valsts atbalsta modernizāciju** *(FM kompetence)*

*-Komisijas sniegta informācija*

2012.gada 8.maijā EK uzsāka visaptverošu valsts atbalsta regulējuma modernizācijas procesu. Tā ietvaros EK pārskata un groza valsts atbalsta kontroli reglamentējošos ES tiesību aktus – Padomes regulas, EK regulas un EK pamatnostādnes/vadlīnijas. EK noteiktais laika rāmis ir ambiciozs – līdz 2014.gada vidum EK vēlas pieņemt visus valsts atbalsta modernizācijas ietvaros pārskatītos dokumentus, lai jaunos dokumentus piemērotu sākot ar š.g. 1.jūliju. Līdz šim brīdim visi EK sagatavotie dokumentu projekti ir izdiskutēti EK Konsultatīvajā darba grupā, kurā piedalās visu dalībvalstu pārstāvji, ir notikušas publiskās apspriedes par virkni dokumentu ar iespēju jebkuram iesniegt viedokli par EK dokumentu projektiem. Saskaņots Latvijas viedoklis par katru no EK Konsultatīvajā darba grupā izskatāmajiem dokumentiem modernizācijas procesa ietvaros tiek izstrādāts sadarbojoties ar attiecīgajām Latvijas atbalsta sniedzējinstitūcijām (nozaru ministrijām). Šāds viedoklis ir sniegts par visiem EK izstrādāto dokumentu projektiem. Līdz šim brīdim gan ne visi dokumenti ir pieņemti no EK puses. Pēdējā EK sniegtā informācija liecina, ka jauno Vispārējo grupu atbrīvojuma regulu EK plāno pieņemt š.g. maijā. Arī pārējie dokumenti jāpieņem un jāpublicē ES oficiālajā vēstnesī līdz š.g. jūnija beigām, lai tie varētu tikt piemēroti sākot ar š.g. 1.jūliju. Š.g. 26.martā notika COREPER I vēstnieku diskusijas par valsts atbalsta regulējuma modernizācijas procesu. Paredzams, ka sanāksmē EK informēs par progresu visu normatīvo aktu pieņemšanā.

**Latvijas nostāja:**

Latvija kopumā atbalsta EK veikto valsts atbalsta modernizācijas procesu. Latvija vēlētos drīzu Vispārējo grupu atbrīvojuma regulas (turpmāk - VGAR) apstiprināšanu, jo to valsts atbalsta pasākumu potenciālai īstenošanas turpināšanai, kas izstrādāti saskaņā ar VGAR, nepieciešams laicīgi izstrādāt grozījumus nacionālajos normatīvajos aktos, lai pasākumu varētu turpināt un lai nodrošinātu, ka atbalsta pasākumā nav pārrāvumu.

Latvija veic nacionālo likumdošanas aktu sakārtošanu valsts atbalsta kontroles jomā atbilstoši EK veiktā valsts atbalsta regulējuma modernizācijas procesa rezultātiem, tādējādi nodrošinot to, ka valsts atbalsta pasākumi Latvijā tiek ieviesti, ievērojot valsts atbalsta nosacījumus.

1. **Svarīgas pamattehnoloģijas – pašreizējā situācija** *(EM kompetence)*

*-* *Komisijas sniegta informācija*

EK savā 2009.gadā pirmo reizi definēja sešas svarīgās pamattehnoloģijas (turpmāk – KET): 1) mikroelektronika un nanoelektronika, 2) progresīvie materiāli, 3) rūpnieciskās biotehnoloģijas, 4) fotonika, 5) nanotehnoloģijas un 6) progresīvas ražošanas tehnoloģijas.[[6]](#footnote-6) 2012.gada 26.jūnijā EK nāca klajā ar jaunu paziņojumu „Eiropas stratēģija par svarīgām pamattehnoloģijām – tilts uz izaugsmi un nodarbinātību”[[7]](#footnote-7), ar mērķi veicināt sinerģiju starp ES politiskajiem virzieniem un instrumentiem un nodrošināt ES un nacionāla līmeņa rīcību koordināciju. Šī stratēģija attiecas uz visām KET, un tās mērķis galvenokārt ir saskaņot centienus, lai mērķtiecīgi un pēc iespējas labāk izmantotu publiskos resursus, tostarp veidojot politisko ietvaru saistītajām iniciatīvām, kuras skar KET.

KET noteiktās tehnoloģijas atbilst gan Latvijā noteiktajiem prioritārajiem virzieniem zinātnē 2014.-2017.gadam , kuros turpmākos četrus gadus tiks fokusēta zinātniskā darbība un finansēti fundamentālie un lietišķie pētījumi, gan Latvijā definētajām 5 viedās specializācijas jomām.

***Latvijas nostāja:***

Latvija uzskata, ka ieguldījumi KET var būt nozīmīgs inovācijas avots, jo īpaši ņemot vērā KET sniegto efektu uz produktu, tehnoloģiju vai pakalpojumu attīstību citās nozarēs. Tajā pašā laikā svarīgi panākt, lai koncentrēšanās uz atbalstu KET neierobežo inovācijas (jaunu produktu, tehnoloģiju, pakalpojumu vai citu izstrādņu) attīstību tradicionālajās rūpniecības un rūpniecības konkurētspēju papildinošajās un stiprinošajās nozarēs vai jomās, kas nav saistītas ar KET vai uz KET balstītiem produktiem, pakalpojumiem un pielietojumiem. Īpaši tas attiecināms uz pētniecības un inovācijas ietvara programmas „Horizonts 2020”, vai ES struktūrfondu un citu ES līmeņa instrumentu līdzekļu apgūšanas nosacījumiem.

1. **Izejvielas – pašreizējā situācija** *(EM kompetence)*

* *Eiropas inovācijas partnerība*
* *Kritisko izejvielu saraksts*

*-Komisijas sniegta informācija*

2011.gada 3.februārī EK publicēja paziņojumu „Aktuālo jautājumu risināšana preču tirgu un izejvielu jomā” (5992/11), kurš cita starpā ietvēra pārskatu par sasniegto izejvielu jomā, tostarp definējot būtiskākos īstenojamos virzienus, kas nodrošinātu integrētu pieeju:

* Uzraudzība attiecībā uz kritiski svarīgām izejvielām;
* Taisnīga un ilgtspējīga apgāde ar izejvielām no pasaules tirgiem;
* Ilgtspējīga apgādes veicināšana;
* Resursu efektīvāka izmantošana un otrreizējās pārstrādes veicināšana;
* Inovācijas sekmēšana.

Vienlaikus tika paredzēts izveidot Eiropas Inovācijas partnerību (EIP) izejvielu jomā, lai sekmētu vidēja termiņa un ilgtermiņa drošību ilgtspējīgā apgādē ar izejvielām (t.sk. kritiski svarīgās izejvielas, rūpnieciskie minerāli un koksnes materiāli), t.sk. uzlabotu resursu efektivitāti ES un jaunu otrreizējās pārstrādes darbību attīstībā Eiropā.

*Eiropas inovācijas partnerība*

2012.gada 29.februārī EK publicēja paziņojumu „Izejvielu nodrošināšana Eiropas turpmākas labklājības nolūkos – priekšlikums Eiropas inovācijas partnerībai izejvielu jomā”[[8]](#footnote-8). EK norāda, ka izejvielu EIP vispārējais mērķis ir samazināt Eiropas atkarību no to izejvielu importa, kas ir būtiskas Eiropas rūpniecībai.

EK ierosina konkrētus mērķus, kas jāsasniedz līdz 2020.gadam:

1) Eiropas statistikas instrumentu standartizēšana, lai apsekotu resursus un rezerves (zemes un jūras), kā arī 3-D ģeoloģiskā karte;

2) Dinamiska modelēšanas sistēma, kurā apvienotas piedāvājuma un pieprasījuma tendences ar ekonomiski izmantojamām rezervēm, kā arī pilna aprites cikla analīze, t.sk. novērtējums par dažādu scenāriju vides, ekonomisko un sociālo ietekmi;

3) Līdz 10 inovatīvas eksperimentālas darbības (piemēram, demonstrācijas ražotnes) izlūkošanas, pārstrādes, savākšanas un otrreizējas pārstrādes jomā;

4) Aizstājēji vismaz 3 kritiski svarīgo un ierobežoto izejvielu lietojumiem;

5) Pētniecības, izglītības un mācību centru tīkls ilgtspējīgas ieguves un materiālu pārvaldes jomā (M³), nodrošinot pienācīgu koordināciju ar potenciālo Eiropas Inovāciju un tehnoloģiju institūta (EIT) Zināšanu un inovāciju kopienu (ZIK) ilgtspējīgas ieguves, pārstrādes un otrreizējas pārstrādes jomā;

6) Efektīvāka materiālu izmantošana, vērtīgu izejvielu atkārtota izmantošana un otrreizēja pārstrāde no atkritumu plūsmām, īpašu uzmanību pievēršot materiāliem, kuri potenciāli negatīvi ietekmē vidi;

7) Iespēju identificēšana un jaunu ideju attīstīšana attiecībā uz inovatīvām izejvielām un produktiem ar tirgus potenciālu;

8) Proaktīva ES stratēģija daudzpusējās organizācijās un divpusējās attiecībās jomās uz kurām attiecas EIP.

Latvija nav pārstāvēta (ne zinātnisko institūciju, ne uzņēmumu līmenī) Izejvielu EIP.

*Būtisko izejvielu saraksts*

EK 2010.gadā publicēja ekspertu ziņojumu ar metodiku ES kritiski svarīgu izejvielu noteikšanai. Balstoties uz šo ziņojumu EK ir noteikusi kritiski svarīgo izejvielu sarakstu, kurā ietver tās izejvielas (retzemju metālus), kuru Eiropā ir ļoti maz. Ziņojumā ierosināja par kritiski svarīgām atzīt 14 izejvielas – antimonu, beriliju, kobaltu, fluoršpatu, galliju, germāniju, grafītu, indiju, magniju, niobiju, platīna grupas metālus, retzemju elementus, tantalu un volframu. Pašlaik noris šo izejvielu saraksta pārskatīšana un tas varētu tikt papildināts ar jaunām izejvielām, piemēram, rēniju, telūru, hafniju, selēnu un alvu, kokmateriāliem un dabisko kaučuku.

**Latvijas nostāja:**

Latvijai nozīmīgāka ir jautājumu risināšana attiecībā uz rūpnieciskajiem minerāliem un koksnes materiāliem (ES kritiski svarīgo izejvielu imports kopējā izejvielu ievedumā Latvijā ir nebūtisks). Būtiskākās darbības, kas šajā jomā risināmas ES, ir nepieciešamība realizēt pārdomātu un mērķtiecīgu tirdzniecības politiku, ar kuras palīdzību ES tiktu nodrošināti godīgi nosacījumi izejvielu tirdzniecībā.

Kopumā EIP īstenošanu izejvielu jomā ir atbalstāma. Šāda EIP var sniegt ieguldījumu ES ilgtspējīgā apgādē ar izejvielām, kas īpaši svarīgi ES rūpniecībai. Tāpat izejvielu EIP var radīt kritisko masu, lai, apvienojot visas iesaistītās puses (valsts sektoru, rūpniecības nozares, pētniecības sektoru), inovatīvi risinājumi tiktu ieviesti visā izejvielu dzīves ciklā, piemēram, rūpniecībai būtisku izejvielu aizstāšanas, sekmīgākas ieguves, savākšanas, pārstrādes vai otrreizējās pārstrādes jomā, tostarp sekmējot pašas ES resursu labāku izmantošanu.

1. **Tirdzniecības instrumentu modernizācijas vadlīnijas** *(EM kompetence)*

*-Francijas delegācijas ierosināts darba kārtības jautājums*

2013.gada 10.aprīlī EK apstiprināja paziņojumu un leģislatīvu priekšlikumu par tirdzniecības aizsardzības instrumentu (turpmāk – TAI) modernizēšanu, esošos TAI pielāgojot pašreizējām Eiropas ekonomikas vajadzībām. Paralēli tam EK arī sagatavoja vadlīniju projektus par TAI pārbaužu četriem galvenajiem elementiem (Savienības intereses, kaitējuma starpība, analogās valsts izvēle un termiņa beigu pārskatīšana). Leģislatīvā priekšlikuma izskatīšana šobrīd ir atlikta, ņemot vērā, ka ES Padomē dalībvalstis ir sadalījušās divās bloķējošās minoritātes, kuru galvenā interešu pretruna ir mazākās nodevas principa ierobežošana un gaidāmās Eiropas Parlamenta vēlēšanas.

Ņemot vērā, ka 2014.gada 5.maija ES Padomes Tirdzniecības jautājumu darba grupas sanāksmē EK paziņoja, ka vēlas pabeigt vadlīniju sagatavošanas procesu līdz š.g. vasarai un apstiprināt tās 2014.gada jūnija Komisāru kolēģijā, taču vairākas dalībvalstis uzskata, ka vadlīnijas un leģislatīvs priekšlikums jāskata pakotnē un jāapstiprina kopā, jautājums iekļauts ES Konkurētspējas ministru padomē pēc Francijas lūguma, jo tā uzskata, ka Eiropas Parlamentam TAI vadlīnijas ir jāsaskaņo pirms to apstiprināšanas.

**Latvijas nostāja:**

Latvija atbalsta vadlīniju apstiprināšanu, tādējādi veicinot uzņēmumiem, kas piedalās TAI pārbaudēs lielāku pārskatāmību un skaidrību par to norisi. Attiecībā leģislatīvā priekšlikuma mazākās nodevas principu, Latvija uzskata, ka tas ir saglabājams tā esošajā redakcijā un nav pieļaujama šī principa vājināšana.

**2.  Latvijas delegācija**

Delegācijas vadītājs: **Juris Štālmeistars**, Latvijas Republikas pastāvīgā pārstāvja Eiropas Savienībā vietnieks, vēstnieks.

Delegācijas dalībnieki: **Zaiga Liepiņa**, Ekonomikas ministrijas valsts sekretāra vietniece;

**Mārtiņš Jansons**, Ekonomikas ministrijas Uzņēmējdarbības konkurētspējas departamenta Inovācijas nodaļas vecākais referents;

**Krista Lubgane**, Ekonomikas ministrijas Ārējo ekonomisko attiecību departamenta Eiropas Savienības lietu nodaļas referente;

**Anna Upena**,Konkurētspējas un enerģētikas nodaļas vadītāja Latvijas Republikas Pastāvīgajā pārstāvniecībā Eiropas Savienībā;

**Aivars Neimanis**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā;

**Rinalds Celmiņš**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā;

**Edīte Bērziņa**, Finanšu ministrijas Komercdarbības atbalsta kontroles departamenta direktores vietniece;

**Liene Baltā**, Tieslietu ministrijas Pārstāvības Eiropas Savienībā nodaļas vadītāja;

**Gatis Groza**, tieslietu padomnieks Latvijas Pastāvīgajā pārstāvniecībā Eiropas Savienībā.

Iesniedzējs:

Ekonomikas ministrs V.Dombrovskis

Vīzē:

Valsts sekretārs M.Lazdovskis

16.05.2014. 15:00

3396

K.Stabiņš

Ekonomikas ministrijas

Ārējo ekonomisko attiecību departaments

67013046, Kaspars.Stabins@em.gov.lv

1. Spēkā ir LR nacionālā pozīcija Nr.1 „Par Eiropas Komisijas priekšlikumu Eiropas Parlamenta un Padomes Direktīvai, ar ko tuvina dalībvalstu tiesību aktus attiecībā uz preču zīmēm, un par Eiropas Komisijas priekšlikumu Eiropas Parlamenta un Padomes Regulai, ar ko groza Padomes regulu (EK) Nr.207/2009 par Kopienas preču zīmi” (Apstiprināta 2013. gada 26. novembra MK sēdē, prot.Nr.63 57.§, TA-3432). [↑](#footnote-ref-1)
2. Spēkā ir 2013.gada 4.novembrī apstiprinātā sākotnējā nacionālā pozīcija Nr. 1 „Par Priekšlikumu Eiropas Parlamenta un Padomes direktīvai par kompleksiem ceļojumiem un atbalstītiem ceļojumu pakalpojumiem, ar ko groza Regulu (EK) Nr. 2006/2004, Direktīvu 2011/83/ES un atceļ padomes Direktīvu 90/314/EEK”. [↑](#footnote-ref-2)
3. Spēkā ir 2013.gada 12.septembrī apstiprinātā sākotnējā nacionālā pozīcija „Priekšlikums Eiropas Parlamenta un Padomes Regulai par tipa apstiprinājuma prasībām eCall transportlīdzekļa sistēmas izveidošanai un par grozījumiem Direktīvā 2007/46/EK”. [↑](#footnote-ref-3)
4. [1] LV ir pievienojusies šai iniciatīvai [↑](#footnote-ref-4)
5. [2] LV ir pievienojusies šai iniciatīvai [↑](#footnote-ref-5)
6. EK 2009.gada 7.oktobra darba dokuments Nr. 13000/09. [↑](#footnote-ref-6)
7. COM(2012)341. [↑](#footnote-ref-7)
8. COM(2012)82. [↑](#footnote-ref-8)